送甘甥可大從定叟弟之桂林
作者：張栻
朝代：宋

paragraphs: 季也有行役，我思獨悠悠。
親朋非不多，子能從之遊。
挂席上湘水，青山挾行舟。
籃輿問嶺路，政爾荔子秋。
人言桂林好，頗復類中州。
近郊多勝概，雉堞冠層樓。
待渠幕府暇，時與同冥搜。
吾子有令姿，胸中富九流。
處世多齟齬，但當付滄洲。
超然擴遐思，詎可耳目謀。
願爲百鍊剛，莫作繞指桑。
昔人不吾欺，子盍試反求。
預想他年歸，此地復綢繆。
刮目看二子，一笑紓百憂。